I turistbyerne Klitmøller og Nørre Vorupør kan det være meget svært at finde en parkeringsplads i sommerperioden. Det vil Thisted Kommune nu gøre op med, og de har derfor indsat shuttlebusser, der kan fragte både turister og lokale rundt i byerne. - Trafikmængden her i højsæsonen er så stor, at det er generende både for de turister, der kommer, men også for de fastboende her i klitmøller, forklarer formanden for Klima-, Miljø- og Teknikudvalget i Thisted Kommune, Esben Oddershede og fortsætter: - Det vil vi gerne forsøge at lave en ordning på, og derfor har vi sat det her forsøg i gang. Busserne kommer til at køre hver dag fra klokken 10 til klokken 20 de næste seks uger. Det, håber kommunen, får turisterne til at lade deres bil stå ved sommerhuset og tage bussen i stedet. Det koster 500.000 kroner at have shuttlebus i de to byer i sommerferien.

Opsummering:
To turistbyer kæmper med mangel på parkeringspladser. Nu forsøger de sig med busser.